সাকিবের সঙ্গে কথিত 'অস্বাস্থ্যকর সম্পর্ক' নিয়ে তামিম যা বললেন
সাকিব আল হাসানের সঙ্গে ‘কোনও দ্বন্দ্ব নেই’ জানালেন বাংলাদেশ জাতীয় ক্রিকেট দলের ওয়ানডে অধিনায়ক তামিম ইকবাল।
কয়েকদিন যাবত বাংলাদেশ ক্রিকেটের জনপ্রিয় এবং গুরুত্বপূর্ণ দুই সদস্য সাকিব আল হাসান এবং তামিম ইকবালের মধ্যকার কথিত 'অস্বাস্থ্যকর সম্পর্ক' নিয়ে আলোচনার প্রেক্ষাপটে রোববার সংবাদ সম্মেলন করে নিজের বক্তব্য তুলে ধরেন এই ব্যাটসম্যান।
ঢাকার মাটিতে ইংল্যান্ড সিরিজ শুরু হতে চলেছে এই সপ্তাহে।
সিরিজের আগে আলোচনায় এসেছে বাংলাদেশের দুই বড় তারকা সাকিব আল হাসান ও তামিম ইকবালের পারস্পরিক সম্পর্কে ফাটল ধরার খবর, যা এসেছে বাংলাদেশ ক্রিকেট বোর্ড বিসিবি প্রধানের মুখ থেকে।
তবে সংবাদ সম্মেলনে তামিম ইকবাল দাবি করেছেন, “দলের পরিবেশ ভালো এবং আমরা তার ফল পাচ্ছি, আমাদের সিরিজের ফল দেখেন।"
সম্প্রতি ক্রিকেট বিষয়ক আন্তর্জাতিক ওয়েবসাইট ক্রিকবাজকে দেয়া এক সাক্ষাৎকারে বিসিবি প্রেসিডেন্ট নাজমুল হাসান পাপনের এক বক্তব্যের সূত্র ধরে এই আলোচনার শুরু।
ওই সাক্ষাৎকারে মি. হাসান বলেন, “আমি গ্যারান্টি দিয়ে বলতে পারি ড্রেসিংরুমের পরিবেশ স্বাস্থ্যকর নয়। আমি চেষ্টা করেছি দুজনের সাথেই কথা বলার কিন্তু এই দুজনের যে সমস্যা, সেটা সহজেই মিটবে না বলে আমার মনে হয়েছে।”
সাক্ষাৎকারে তিনি আরো বলেন, “দুজনকেই বলে দেয়া হয়েছে যাতে কোনও সিরিজ বা খেলার মধ্যে যাতে তাদের সম্পর্কের প্রভাব না পড়ে।”
বাংলাদেশ জাতীয় ক্রিকেট দলে গ্রুপিংয়ের কথাও বলেন বিসিবি প্রেসিডেন্ট, “বাংলাদেশ ক্রিকেটে সবচেয়ে বড় সমস্যা হচ্ছে গ্রুপিং এবং এটা বাস্তবতা।
ওই সাক্ষাৎকারে মি. হাসান দাবি করেছেন, সাকিব আল হাসান ও তামিম ইকবাল একে অপরের সাথে কথাও বলেন না।
এই মূহুর্তে বাংলাদেশের ক্রিকেটের সবচেয়ে বড় দুই তারকা সাকিব এবং তামিমের মধ্যকার সম্পর্ক নিয়ে বিভিন্ন রকম আলোচনা থাকলেও, মাঠে কথিত সেই সম্পর্কের ছাপ দেখা যায়নি।
বরং মাঠে বিভিন্ন সময় দেখা গেছে সাকিব ও তামিম কথা বলছেন বা দলের জয় উদযাপন করছেন।
এমনকি ২০২২ সালে দক্ষিণ আফ্রিকার বিপক্ষে দেশটির মাটিতে তিন ম্যাচ সিরিজের শেষ ম্যাচে সাকিব ও তামিম উইকেটে থেকে জয় নিশ্চিত করে একে অপরকে জড়িয়ে ধরেছেন এবং হাসিমুখে মাঠ ছেড়েছেন।
রোববারের সংবাদ সম্মেলনে তামিম ইকবাল বলেছেন, “দলের পরিবেশ ভালো এবং আমরা তার ফল পাচ্ছি, আমাদের সিরিজের ফল দেখেন।
তিনি বলেন, “আমি বা সাকিব যখন জাতীয় দলের জার্সি পরে মাঠে নামি তখন অন্য কিছুই ম্যাটার করে না।”
কথিত গ্রপিং এর ব্যাপারে তামিম ইকবাল বলেছেন, "গত ১৫-১৭ বছরে যখনই বাংলাদেশ একটু খারাপ খেলে তখনই এই গ্রুপিং কথাটা আমি শুনি।"
"এটা বলার জন্য বলছি না, আমি ১৫ বছর আগেও গ্রপিং দেখিনাই, ১০ বছর আগেও গ্রুপিং দেখিনি, এখনও গ্রুপিং দেখছি না।"
বাংলাদেশের ওয়ানডে দলের অধিনায়ক তামিম ইকবাল বলেন, "গত কয়েক সিরিজের ফলাফল দেখেন, অধিকাংশই আমরা জিতেছি।"
“আমি আর সাকিব যখন মাঠে নামি তখন আমি যদি আমার সেরাটা দেই, সাকিব যদি তার সেরাটা দেয়, এর বাইরে কোনও কিছুই কোন ব্যাপার না,” বলেছেন তামিম ইকবাল।
সাকিব যখন বল করে উইকেট পান, তখন গোটা দল উদযাপন করেন বলে জানিয়েছেন তামিম ইকবাল।
বাংলাদেশ সর্বশেষ ডিসেম্বরে ভারতের বিপক্ষে ঘরের মাটিতে সিরিজ জিতেছে, যদিও সেই সিরিজে তামিম ইকবাল ছিলেন না।
গত বছর বাংলাদেশ আফগানিস্তান, দক্ষিণ আফ্রিকা, ওয়েস্ট ইন্ডিজ ও ভারতের বিপক্ষে ওয়ানডে সিরিজ জিতেছে, একমাত্র জিম্বাবুয়ের বিপক্ষে একটি সিরিজে হেরেছে বাংলাদেশ।
তামিম ইকবালের বলেছেন, "এখন 'কে কী বলছেন', 'আমরা কফি খাই কী না', 'আমরা কথা বলি কী না' এসব কিছুতেই কিছু আসে যায় না, যদি আমরা জাতীয় দলের হয়ে আমাদের সেরা খেলাটা দেই।"
পহেলা মার্চ ইংল্যান্ডের বিপক্ষে ওয়ানডে সিরিজ খেলতে মাঠে নামবে বাংলাদেশ।
দ্বিতীয় বার বাংলাদেশের কোচ হিসেবে ফেরা চন্ডিকা হাথুরুসিংহের অধীনে ইতোমধ্যে বাংলাদেশের ওয়ানডে স্কোয়াড অনুশীলন শুরু করেছে।
তবে এখনো দলের সাথে যোগ দেননি সাকিব আল হাসান।
এ প্রসঙ্গে তামিম ইকবাল বলেছেন, “সাকিব থাকলে ভালো হতো। তবে সাকিবের যেহেতু ফ্যামিলি ইস্যু, আমরা ওকে সাপোর্ট করি।”

সাকিব আল হাসানের সঙ্গে ‘কোনও দ্বন্দ্ব নেই’ জানালেন বাংলাদেশ জাতীয় ক্রিকেট দলের ওয়ানডে অধিনায়ক তামিম ইকবাল।